Karoo trek ons altyd terug vir ons om weer te besef hoe die liewe Vader als geskep het. Harde wêreld, maar soveel lewe as jy stil staan en 'n bietjie in die diepte kyk. Die Skooltjie vat jou ook weer terug in die verlede. Wens die mure kon praat en stories vertel.
Die plaas is 'n paar kilometer grondpad van die N1 af geleë. Net vêr genoeg om jou te laat voel dat jy op 'n Karooplaas kuier. 'n Ware Karooplaas-ervaring met sterre en stilte wat soms deur die geluide van die plaaslewe en plaasdiere onderbreek word, wat die stilte van die omgewing dan net weer aksentueer. Aanbeveel vir enige liefhebbers van die plaaslewe, die Karoo en die gasvrye mense van die Karoo.
Ons was aangenaam verras met hierdie pragtige huisie op 'n plaas buite Beaufort Wes. Rustige en skoon verblyf vir 'n billike prys.
Dit is so 'n pragtige plek. Die eienaars is so vriendelik. Hulle laat 'n mens belangrik voel en maak seker dat ons alles het wat ons nodig het. Is altyd beskikbaar. Ek beveel hulle beslis aan.
'n Wonderlike wegbreek vir die moeë siel met pragtige skoon en netjiese geriewe. Die gasvrou en gasheer staan reg om alles perfek te hê vir reisigers wat aankom. Alles is skoon en werk perfek, en die privaat braaigeriewe maak vir 'n wonderlike ontspangeleentheid. Sal graag vir 'n paar dae daar gaan afsaal. Mens moet egter bewus wees daarvan dat die 5 km-grondpad tot op die werf 'n uitdaging kan wees vir laer tipes motors, maar nie heeltemal ontoeganklik nie - ry net stadig en versigtig.
Het 'n eerlike aand gehad by Die Skooltjie. Baie mooi plaas, het 'n geleentheid gekry om die lammetjies melk te gee. Baie vriendelike eienaars. Sal weer 'n draai maak.
Lekkerste verblyf ooit!! Baie dankie vir al die gasvryheid, die pragtige, rustige eenheid. Vreeslik lekker gerus en ontspan! Wees geseënd!
Dit is beslis die beste bestemming waar ons nog ooit oorgebly het. Dit was 'n belewenis! Netjies, skoon, uniek, vriendelike ontvangs, pragtige uitsig met pragtige mense. Ons sal definitief weer daar kuier. Baie dankie vir al julle moeite en gasvryheid.
Dit was vir ons as 'n vriendegroep 'n wonderlike wegbreek om oor te bly by Die Skooltjie. Die plek is so stukkie hemel op aarde, waar jy die Karoo op sy mooiste sien! Ons was bederf met die mooiste sonsopkoms en het veral die plaaskombuis en die vuurmaakplek geniet terwyl die ganse in die sementdam reg langs ons geswem het. Die enigste teleurstelling was dat ons so gou weer moes totsiens sê. Kan nie wag om weer terug te gaan nie.
Ons het die Skooltjie baie aangenaam ervaar. Die plekkie is mooi skoon en die geriewe maak dit 'n regte plesierige Karoostop. Lekker braai-area buite en ook kaggeltjie binne vir die koue aande. Ontvangs was vriendelik en warm.
Duisende dankies vir alles! Dit was ongelooflik lekker en 'n baie aangename change of scenery! Steynkraal en die skooltjie is 'n juweel van 'n plek! Sien weer!
'n Plek met 'n hart, niks is afgeskeep nie. Ons het nie soveel karakter en detail verwag nie. Dis was 'n uitstekende keuse om daar te bly. Kan dit baie sterk aanbeveel.
Sjoe, wat 'n voorreg om by Jos en Laetitia te kon kuier by Die Skooltjie! Dié geboutjie van ouer as 100 jaar is so nice ingerig en mooi gemaak. Heerlike kombuis, sagste beddegoed en handdoeke wat vir dae lank lekker ruik! Die nuwe yster stofie werk soos 'n bom en maak die huisie heerlik warm met sy hout stukkies so groot soos Duplo blokkies! Buite braaikaggel so lekker beskut op die stoepie teen die koue Karoo-wind, met die stok ou peperboom styf teen muur van die ou gebou. En watter 'n lekkerte as 3 Musketiers kom hello sê het: Rosie, die koei'tjie, Klapper die skaap en Kallie die kalf (hans groot gemaak). 'n Móét vir oorslaap, ten minste 3 nagte, op pad Noorde toe. Gaan ry dan 2 dae in die Karoo Park ook rond, want dis net so 21 km weg.
Die Skooltjie is 'n moet om by te bly. Die werf is baie netjies en die huis is ingerig met als wat jy moontlik kan nodig hê, en meer! Elke detail is aan gedink. Met ons aankoms het die houtstofie reeds heerlik gebrand, wat 'n bederf! Ek sal beslis Die Skooltjie aanbeveel vir enigeen, veral as jy kinders het. Die hanskalf het vir ons geselskap gehou terwyl ons buite gebraai het, en daar is verskeie ander plaasdiere reg op jou agterstoep. Ons sal weer gaan kuier!
Dit was heerlik om daar te rus na 'n baie lang rit. Laetitia en Jos is baie gasvry en die akkommodasie is baie gemaklik en pragtig en stylvol. Ek wil beslis weer gaan.
As jy nie saam met ander mense ingehok wil voel in ‘n gastehuis nie, dan is Die Skooltjie vir jou. Sodra jy die N2 verlaat en die kronkelpaadjie volg begin jou plaaservaring. Die Skooltjie-kothuis is so 100 m vanaf die plaasopstal. Jos en Laetitia ontvang jou hartelik. Die gras voor die huis is so groen soos op die foto, jy wil net plat op jou rug gaan lê en alles inneem. Die binnekant het ‘n lekker rustic gevoel en die dekor is stylvol. Die agterste stoep is ‘n heerlike kuierplek wat braai skreeu met die plaasdam neffens jou. Soos die son sak omvou die Karoo jou in haar sjarme. Die hemelruim is vol van die blinkste sterre en die spektakel geniet jy met die komplimentêre sang van die besies. Soos die son opkom is die tipiese plaasgeluide van wakker word baie gerusstellend. Ek sal maklik in stilte by Die Skooltjie gaan vertoef vir ‘n paar dae en nie net oornag nie. So, pak jou boeke en penne en papier en gaan geniet ‘n skoolervaring soos min.
Wat 'n wonderlike tyd het ons nie gehad nie. Die kinders het perd gery, met 'n hanslammer gespeel, ganse gevoer en `n ongelooflike tyd gehad. Jors was die perfekte gasheer. Ons het gebraai onder die sterre, met die geluide van die Karoo om ons. Alles was perfek gewees. Ons sal definitief weer hier bly.
Ons het ons verblyf ontsettend geniet en was eintlik spyt dat dit net vir een nag was. Die geskiedkundige plekkie is uitstekend ingerig, netjies, skoon en alles en nog meer wat jy nodig het. Ons was baie vriendelik ontvang en het baie spesiaal gevoel met al die ekstratjies wat tot ons beskikking was. Die stilte en skoonheid van die omgewing het ons regtig beïndruk. Ons kan eintlik nie wag om weer daar oor te slaap nie.
Ek beveel aan dat enige persoon wat van en na die Kaap via Beaufort-Wes reis, by Die Skooltjie moet oorslaap. Dit gaan jou as mens verryk. Meer kan ek nie sê nie. Gaan en gaan kyk self. Jy sal nooit spyt wees nie. En ek het die mooiste foto's van my lewe daar geneem. En as jy van 'n skaaptjoppie hou, koop asseblief so paar by die eienares om die aand daar te braai.
Dit was 'n wonderlike ondervinding om hier tuis te gaan, die hemelruim was iets om te aanskou en die stilte was slegs onderbreek deur skapies wat blêr, ganse en hoenders, wat 'n fees. Ons het ook die geleentheid gehad om in 'n sementdam te kon swem saam met die visse en die ganse. Die plekke is werlik volledig toegerus vir self catering en om te ontspan. Ek sal beslis weer daar oornag as ek in daardie rigting ry en kan die plekke beslis aanbeveel vir enige persoon wat lief is vir die natuur en van baie stilte hou. Die ontvangs was puik en daar is na al ons behoeftes omgesien. Hoop om julle weer eendag te besoek. Nogmaals baie dankie, julle het absoluut 'n wenner plekkie daar in die Karoo. Sterkte en alles van die beste.
'n Wonderlike verblyf op die lang pad tussen die Noorde en die Kaap! Nie net die fantastiese fasiliteite nie, maar ook 'n Karooplaas-ervaring en gasvryheid uit die boonste rakke. Die beskutte braai-area en vuurpit roep vir lang kuiers onder die sterre. Ons sal definitief terug gaan vir 'n vol winterwegbreek om die omgewing en veral die fossiele beter te verken. Ons beveel die Skooltjie sonder enige voorbehoud aan!